**Henri Jokiharju** (s. 17. kesäkuuta 1999 Oulu) on suomalainen jääkiekkopuolustaja, joka edustaa NHL-seura Buffalo Sabresia. Chicago Blackhawks varasi hänet ensimmäisellä kierroksella 29. pelaajana NHL:n varaustilaisuudessa 2017. Jokiharju laukoo oikealta. Hän kuului maailmanmestaruuden voittaneeseen Suomen joukkueeseen MM-kilpailuissa 2019.

Pelityyli
---------

*The Sports Forecaster* -sivuston mukaan Jokiharju on lahjakas ja erinomainen hyökkäävä puolustaja, joka on käyttökelpoinen ylivoimapelaaja. Hän erottuu edukseen syöttötaidoillaan, omaa erinomaisen liikkeen ja pelaa korkealla itseluottamuksella kiekon kanssa. Jokiharju ei ole kuitenkaan optimaalisen kokoinen puolustaja, joten hänen tulisi lisätä massaa ja fyysistä voimaa maksimoidakseen potentiaalinsa NHL-tasolla etenkin omassa puolustuspäässä.

Ura
---

### Seuraura

Jokiharju syntyi Oulussa, kun hänen isänsä Juha pelasi Oulun Kärpissä. Jokiharju muutti perheineen Ranskaan vain muutaman kuukauden ikäisenä, kun Juha siirtyi sinne pelaamaan. Henri aloitti siellä myös luistelukoulun. Juhan lopetettua pelaajauransa kauteen 2003–2004 perhe pelasi Suomeen ja Henri siirtyi pelaamaan varsinaiseen kasvattajaseuraansa, tamperelaiseen KOOVEE:hen. Hän siirtyi yläasteikäisenä Jokereihin, joiden C-nuorten varakapteenina Jokiharju toimi kaudella 2013–2014. Hän oli C-nuorten SM-sarjan runkosarjassa joukkueen tehokkain puolustaja tehoilla 6+17=23. Jokiharju valittiin kauden päätteeksi sarjan toiseen tähdistökentälliseen. Kaudella 2014–2015 hän oli Jokereiden B-nuorten tehokkain puolustaja tehoilla 8+22=30. Jokiharju palkittiin kauden päätteeksi koko B-nuorten SM-sarjan parhaana puolustajana Pekka Marjamäki -palkinnolla ja valittiin sarjan ensimmäiseen tähdistökentälliseen.

Kaudeksi 2015–2016 Jokiharju siirtyi Tapparan A-nuoriin. Hän nousi vain 16-vuotiaana joukkueen kärkipuolustajaksi. Jokiharju oli Tapparan tehokkain puolustaja tehoilla 9+20=29, joilla hän jakoi A-nuorten SM-liigan puolustajien pistepörssin seitsemännen sijan KalPan Janne Koposen kanssa. Jokiharju jakoi myös joukkueen sisäisen tehotilaston voiton Aapeli Räsäsen kanssa lukemalla +17. Hänet valittiin A-nuorten SM-liigan helmikuun 2016 kuukauden tulokaspelaajaksi. Kauden päätteeksi Jokiharju valittiin sarjan toiseen tähdistökentälliseen.

Toukokuussa 2016 Jokiharju teki Tapparan kanssa kolmivuotisen SM-liigasopimuksen. Samana kesänä WHL-joukkue Portland Winterhawks varasi hänet 25. pelaajana CHL:n varaustilaisuudessa. Jokiharju siirtyi joukkueeseen kaudeksi 2016–2017. Hän voitti koko WHL:n tulokaspuolustajien pistepörssin tehoilla 9+39=48. Jokiharju oli myös Winterhawksin eniten maaleja tehnyt puolustaja Caleb Jonesin kanssa. Hän pelasi kauden aikana CHL Top Prospects Gamessa. Jokiharju teki edustamansa Team Cherryn 7–5-voittoon päättyneessä ottelussa kolme syöttöpistettä ja hänet palkittiin joukkueensa parhaana pelaajana.

NHL:n varaustilaisuuden 2017 isäntäjoukkue Chicago Blackhawks varasi Jokiharjun ensimmäisellä kierroksella 29. pelaajana. Hänet varattiin tilaisuuden viidentenä suomalaispelaajana, mikä sivusi kaikkien aikojen ensimmäisellä kierroksella varattujen suomalaispelaajien ennätystä vuodelta 2002. Lopulta seuraavalla vuorolla varatun Eeli Tolvasen varauksen myötä suomalaisennätys rikkoutui. Kaudella 2017–2018 Jokiharju oli tehoilla 12+59=71 Portland Winterhawksin WHL-joukkueen toiseksi paras syöttäjä, neljänneksi paras pistemies ja tehokkain puolustaja. Hän jakoi koko liigan puolustajien pistepörssin kolmannen sijan Swift Current Broncosin Colby Sissonsin sekä Brandon Wheat Kingsia ja Moose Jaw Warriorsia edustaneen Kale Claguen kanssa. Jokiharjusta tuli kaikkien aikojen eniten CHL:ssä yhden kauden runkosarjan aikana syöttöpisteitä tehnyt suomalaispuolustaja. Tehopisteitä häntä enemmän on tehnyt vain Joni Lehto (72) OHL:ssä kaudella 1989–1990. Jokiharju voitti myös Winterhawksin sisäisen tehotilaston lukemalla +47. Hänet valittiin kauden päätteeksi WHL:n läntisen konferenssin toiseen tähdistökentälliseen.

Kesäkuussa 2018 Jokiharju teki kolmivuotisen tulokassopimuksen Chicago Blackhawksin kanssa. Syksyn harjoitusleirin päätteeksi hän otti paikan joukkueen NHL-kauden 2018–2019 avauskokoonpanosta. Jokiharju teki näin ollen NHL-debyyttinsä runkosarjan avauskierroksella 4. lokakuuta 2018 vieraissa Ottawa Senatorsia vastaan. Hänet merkittiin heti Blackhawksin ykköspuolustajapariin Duncan Keithin viereen. Jokiharju sai ottelussa jääaikaa 19.16 minuuttia. Seuraavassa ottelussa, 6. lokakuuta 2018 vieraissa St. Louis Bluesia vastaan hän avasi pistetilinsä NHL:ssä kahdella syöttöpisteellä, joista jälkimmäinen jäi Jonathan Toewsin tekemän 4–5-voittomaalin kakkossyöttöpisteeksi. Jokiharju teki alkukaudella 37 runkosarjaottelussa 12 syöttöpistettä. Hänen roolinsa kuitenkin pieneni varsinkin Blackhawksin vaihdettuaan päävalmentajaa Joel Quennevillestä Jeremy Collitoniin marraskuussa. Seura päästi Jokiharjun vuoden 2019 vaihteessa alle 20-vuotiaiden MM-kilpailuihin ja hän vietti osan peleistä myös katsomossa, kunnes tammikuun lopulla Blackhawks lähetti Jokiharjun AHL-joukkue Rockford IceHogsin vahvuuteen. Hän pelasi siellä kauden loppuun tehden 30 runkosarjaottelussa tehot 2+15=17. Jokiharju jakoi joukkueen sisäisen tehotilaston voiton Dylan Sikuran kanssa lukemalla +7.

Heinäkuussa 2019 Chicago Blachawks kauppasi Jokiharjun Buffalo Sabresiin vaihdossa hyökkääjä Alexander Nylanderiin. Hän otti syksyn harjoitusleirin päätteeksi paikan Sabresin NHL-kauden 2019–2020 avauskokoonpanosta. Jokiharju teki NHL-uransa avausmaalin 1. marraskuuta 2019 vieraissa Washington Capitalsia vastaan. Hänen osumansa jäi Sabresin 1–6-tappioon päättyneessä ottelussa joukkueen ainoaksi.

Syyskuussa 2021 Jokiharju teki Sabresin kanssa kolmevuotisen ja yhteensä 7,5 miljoonan dollarin arvoisen jatkosopimuksen.

### Maajoukkueura

Jokiharju edusti Suomea MM-kilpailuissa vuonna 2019, jolloin hän voitti maailmanmestaruuden. Jokiharjusta tuli samaan aikaan Kaapo Kakon kanssa kaikkien aikojen ensimmäinen suomalaispelaaja, joka on voittanut sekä miesten, alle 20-vuotiaiden että alle 18-vuotiaiden maailmanmestaruuden. Yhteensä hän on pelannut 20 A-maaottelua tehopistein 2+6=8. Jokiharju teki A-maajoukkuedebyyttinsä vain 18-vuotiaana Carlson Hockey Gamesissa 22. huhtikuuta 2018 Tšekin Prahassa Ruotsia vastaan. Hän teki ottelussa myös ensimmäisen A-maajoukkuemaalinsa. Jokiharju putosi lopulta viimeisten joukossa MM-leiriryhmästä vuoden 2018 turnaukseen.

Jokiharju pelasi myös alle 20-vuotiaiden MM-kilpailuissa vuosina 2018 ja 2019, joista jälkimmäinen turnaus päättyi maailmanmestaruuteen. Vuoden 2018 turnauksessa hänet valittiin Tanskaa vastaan pelatun alkulohkon ottelun päätteeksi Suomen ottelun parhaaksi pelaajaksi. Vuoden 2019 turnauksessa Jokiharju toimi joukkueensa varakapteenina. Valmennus valitsi hänet Suomen turnauksen yhdeksi kolmesta parhaasta pelaajasta.

Jokiharju pelasi myös alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Jokiharju pelasi myös alle 18-vuotiaiden Ivan Hlinkan muistoturnauksessa vuonna 2015 sekä World U-17 Hockey Challengessa vuonna 2015. Yhteensä hän on pelannut 26 nuorten ja 26 poikien maaottelua.

Muuta
-----

Jokiharjun isoveli Juho pelaa hyökkääjänä Mestis-joukkue Kiekko-Vantaassa. Veljesten isä Juha Jokiharju pelasi omalla urallaan hyökkääjänä pudotuspelit mukaan lukien yli 300 SM-liigaottelua sekä useita vuosia ulkomaan sarjoissa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2015–2016 | Tappara | A-SM | 47 | 9 | 20 | 29 | 20 | 3 | 1 | 2 | 3 | 4 | Kakkostähdistö |  |  |  |  |  | U18 | 7 | 0 | 3 | 3 | 10 |
| 2016–2017 | Portland Winterhawks | WHL | 71 | 9 | 39 | 48 | 38 | 11 | 0 | 3 | 3 | 4 |
| 2017–2018 | Portland Winterhawks | WHL | 63 | 12 | 59 | 71 | 14 | 12 | 3 | 5 | 8 | 2 | Kakkostähdistö |  |  |  |  |  | JMM | 5 | 2 | 2 | 4 | 2 |
| 2018–2019 | Chicago Blackhawks | NHL | 38 | 0 | 12 | 12 | 16 | – | – | – | – | – |  |  |  |  |  |  | JMM | 7 | 2 | 3 | 5 | 2 |
|  | Rockford IceHogs | AHL | 30 | 2 | 15 | 17 | 14 | – | – | – | – | – |  |  |  |  |  |  | MM | 10 | 0 | 3 | 3 | 2 |
| 2019–2020 | Buffalo Sabres | NHL | 69 | 4 | 11 | 15 | 32 | – | – | – | – | – |
| 2020–2021 | Buffalo Sabres | NHL | 46 | 3 | 5 | 8 | 4 | – | – | – | – | – |
| 2021–2022 | Buffalo Sabres | NHL | 60 | 3 | 16 | 19 | 20 | – | – | – | – | – |
| 2022–2023 | Buffalo Sabres | NHL | 60 | 3 | 10 | 13 | 30 | – | – | – | – | – |
| 5 kautta | yhteensä | NHL | 273 | 13 | 54 | 67 | 102 | – | – | – | – | – |
| 1 kausi | yhteensä | AHL | 30 | 2 | 15 | 17 | 14 | – | – | – | – | – |

Lähteet
-------

* Henri Jokiharju The Internet Hockey Databasessa (englanniksi)
* Henri Jokiharju Eurohockey-sivustolla (englanniksi)
* Henri Jokiharju *Elite Prospects*. Everysport Media Group AB.  (englanniksi)

### Viitteet

1. ↑  Price, Satchel: Henri Jokiharju leads impressive 2018 World Juniors showing for Blackhawks prospects *secondcityhockey.com*.  6.1.2018. Vox Media Inc.  "Okay, it’s really about checking out how all five Hawks prospects did ... but we’re gonna start by gushing over Joker." Viitattu 5.10.2018. (englanniksi)
2. ↑  Cain, Brandon M.: Blackhawks prospect camp 2018: Adam Boqvist, Henri Jokiharju lead roster *secondcityhockey.com*.  9.7.2018. Vox Media Inc.  "It’s Joker time!" Viitattu 5.10.2018. (englanniksi)
3. ↑  Nyrhinen, Matti: "Rautajätti, 007, Kaapeli" – Leijonat julkaisi pelaajien lempinimet, tunnistatko kuka on kuka? *MTVuutiset.fi*.  26.5.2019. BRATISLAVA:  MTV Oy. Viitattu 2.6.2019.
4. ↑  Laakso, Mika: Sabresiin kaupattu Henri Jokiharju on uuden haasteen edessä − kolminkertainen kultamitalisti kokee olevansa hyvässä ympäristössä *Jatkoaika.com*.  20.8.2019. Jatkoaika r.y. Viitattu 20.8.2019.
5. 1 2 3 4 5 6 7  Henri Jokiharju *Elite Prospects*. Everysport Media Group AB.  (englanniksi)
6. ↑  Henri Jokiharju Stats, Profile, Bio, Analysis and More *sportsforecaster.com*. XML Team Solutions, LLC. Viitattu 5.10.2018. (englanniksi)
7. ↑  Pukkinen, Mika: Jokiharju sai varauksen tulevassa kotikaupungissaan – Nyt tähtäimessä iso rooli nuorten MM-kisoissa *Jatkoaika.com*.  6.12.2017. Jatkoaika r.y. Viitattu 6.12.2017.
8. ↑  Elite Prospects - Jokerit U16 *eliteprospects.com*. Everysport Media Group. Viitattu 20.8.2019. (englanniksi)
9. ↑  Elite Prospects - Jokerit U18 *eliteprospects.com*. Everysport Media Group. Viitattu 20.8.2019. (englanniksi)
10. ↑  Rajamäki, Toni: Tässä ovat Pikkuleijonien kultamitalistit pelaaja pelaajalta  25.4.2016. Faneille.com. Viitattu 23.10.2016.
11. ↑  Elite Prospects - Jr. A SM-liiga Stats 2015-2016 *eliteprospects.com*. Everysport Media Group. Viitattu 20.8.2019. (englanniksi)
12. ↑  Elite Prospects - Tappara U20 *eliteprospects.com*. Everysport Media Group. Viitattu 20.8.2019. (englanniksi)
13. ↑  Tappara julkisti uusia hankintoja - Nurmi ja Rantakari kovimmat nimet *Jatkoaika.com*.  12.5.2016. Jatkoaika r.y. Viitattu 23.10.2016.
14. ↑  Nuorten maajoukkuemiehiä Kanadan juniorisarjoihin *Jatkoaika.com*.  13.7.2016. Jatkoaika r.y. Viitattu 23.10.2016.
15. 1 2  Blackhawks select Henri Jokiharju in Round 1 of the 2017 NHL Draft *nhl.com/blackhawks*.  24.6.2017. Chicago Blackhawks. Viitattu 30.6.2017. (englanniksi)
16. ↑  Elite Prospects - Portland Winterhawks *eliteprospects.com*. Everysport Media Group. Viitattu 20.8.2019. (englanniksi)
17. ↑  Suomalaispakki esillä huippulupausten ottelussa – NHL-draftin ykkösvarauksen osalta kiinnostavia käänteitä *suomikiekko.com*.  31.1.2017. Nordic Sport Media. Viitattu 6.3.2017.
18. ↑  Lehtonen, Iiro: NHL Draft 2017: Jo viides suomalainen avauskierroksella - Chicago varasi Henri Jokiharjun *ls24.fi*.  24.6.2017. Marva Media Oy. Viitattu 30.6.2017.
19. ↑  Elite Prospects - Players from Finland in the NHL Entry Draft *eliteprospects.com*. Everysport Media Group. Viitattu 20.8.2019. (englanniksi)
20. ↑  Elite Prospects - WHL Stats 2017-2018 *eliteprospects.com*. Everysport Media Group. Viitattu 20.8.2019. (englanniksi)
21. ↑  Elite Prospects - Portland Winterhawks *eliteprospects.com*. Everysport Media Group. Viitattu 20.8.2019. (englanniksi)
22. ↑  RELEASE: Blackhawks agree to terms with Jokiharju *nhl.com/blackhawks*.  12.6.2018. Chicago Blackhawks. Viitattu 13.6.2018. (englanniksi)
23. ↑  Alanen, Lassi: Henri Jokiharju tulokassopimukseen Chicago Blackhawksin kanssa *Jatkoaika.com*.  12.6.2018. Jatkoaika r.y. Viitattu 13.6.2018.
24. ↑  Saastamoinen, Lauri: Uskomaton temppu! Vasta 19-vuotias suomalaispakki sai NHL-paikan – kaavaillaan ykköspariin! *suomikiekko.com*.  27.9.2018. Nordic Sport Media. Viitattu 5.10.2018.
25. ↑  Lahtinen, Miikka: Debyytti supertähden rinnalla! Leijonalupaus säkenöi heti NHL-jäillä – "Näytti siltä kuin hän olisi pelannut tällä tasolla jo pitkään" *suomikiekko.com*.  5.10.2018. Nordic Sport Media. Viitattu 5.10.2018.
26. ↑  Chicago Blackhawks - Ottawa Senators - October 4th, 2018 *NHL.com*.  4.10.2018. National Hockey League. Viitattu 5.10.2018. (englanniksi)
27. ↑  Chicago Blackhawks - St. Louis Blues - October 6th, 2018 *NHL.com*.  6.10.2018. National Hockey League. Viitattu 8.10.2018. (englanniksi)
28. ↑  Lahtinen, Miikka: Kova ratkaisu: NHL-seura passitti suomalaissensaation ensimmäistä kertaa farmiin *suomikiekko.com*.  31.1.2019. Nordic Sport Media. Viitattu 4.2.2019.
29. ↑  Elite Prospects - Rockford IceHogs *eliteprospects.com*. Everysport Media Group. Viitattu 20.8.2019. (englanniksi)
30. ↑  Sabres acquire Henri Jokiharju from Blackhawks *nhl.com/sabres*.  9.7.2019. Buffalo Sabres. Viitattu 20.8.2019. (englanniksi)
31. ↑  Saastamoinen, Lauri: Nyt jysähti! Leijonien MM-kultasankari kaupattiin NHL:ssä *suomikiekko.com*.  9.7.2019. Nordic Sport Media. Viitattu 20.8.2019.
32. ↑  Buffalo Sabres - Washington Capitals - November 1st, 2019 *NHL.com*.  1.11.2019. National Hockey League. Viitattu 2.11.2019. (englanniksi)
33. ↑
34. ↑  Hepojärvi, Harri: Kaapo Kakko, 18, ja Henri Jokiharju, 19, liittyivät kolmen kullan kerhoon *iltalehti.fi*.  27.5.2019. Alma Media Suomi Oy. Viitattu 27.5.2019.
35. ↑  Tilanne 28.5.2019
36. ↑  Sweden vs Finland - EHC - Euro Hockey Challenge - boxscore *pointstreak.com*.  22.4.2018. Pointstreak Sports Technologies Inc. Viitattu 3.5.2018.
37. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  5.1.2018. IIHF.  Arkistoitu 6.1.2018. Viitattu 31.12.2018. (englanniksi)
38. ↑  Juho Jokiharju *Elite Prospects*. Everysport Media Group AB.  (englanniksi)
39. ↑  Juha Jokiharju *Elite Prospects*. Everysport Media Group AB.  (englanniksi)

Suomen joukkue – Jääkiekon MM-kilpailut 2019
4 Lehtonen (**A**) |
7 Kaski |
12 Anttila (**C**) |
15 Ilomäki |
19 Savinainen (**A**) |
20 Ojamäki |
21 Tyrväinen |
24 Kakko |
25 Rajala |
27 Luostarinen |
28 Jokiharju |
30 Lankinen |
35 Vehviläinen |
40 Lindbohm |
41 Kiviranta |
45 Olkinuora |
50 Koivisto |
55 Ohtamaa |
58 Hakanpää |
65 Manninen |
70 Mikkola |
71 Kuusela |
76 Sallinen |
82 Pesonen |
91 Lammikko |
Valmentaja Jukka Jalonen